b'\n_START_ARTICLE_\nDNT S\xc3\xb8r\n_START_PARAGRAPH_\nDNT S\xc3\xb8r (tidligere Kristiansand og Opplands Turistforening) er en medlemsforening av Den Norske Turistforening (DNT). Foreningen har over 7000 medlemmer, hytta Kvinen i Sirdal og 11 hytter i Setesdalsheiene. Foreningen st\xc3\xa5r for merking av l\xc3\xb8yper og rydding av stier i Setesdal Vesthei. L\xc3\xb8ypene har overgang til Stavanger Turistforenings omr\xc3\xa5de i vest og Aust-Agder Turistforenings omr\xc3\xa5de i \xc3\xb8st. Foreningen holder ogs\xc3\xa5 kurs og arrangerer turer til ulike steder og av ulik lengde, prim\xc3\xa6rt innen eget omr\xc3\xa5de. Aktivitetene retter seg mot ulike aldersgrupper._NEWLINE_I tillegg til engasjementet for turer i fjellet, har foreningen ogs\xc3\xa5 et engasjement innen kystfriluftsliv. Blant annet samarbeider foreningen med Bragd\xc3\xb8ya Kystlag, som driver Gr\xc3\xb8nningen fyr. I sommersesongen er fyret derfor en turistforeningshytte. Foreningen koordinerer ogs\xc3\xa5 Kystled S\xc3\xb8r, et prosjekt fra Homborsund til Hattholmen fyr med form\xc3\xa5l \xc3\xa5 gj\xc3\xb8re skj\xc3\xa6rg\xc3\xa5rden tilgjengelig for allmennheten og gi folk mulighet til \xc3\xa5 v\xc3\xa6re p\xc3\xa5 sj\xc3\xb8en og ferdes der p\xc3\xa5 en milj\xc3\xb8vennlig m\xc3\xa5te. For \xc3\xa5 hjelpe medlemmer og andre med turutstyr, driver foreningen ogs\xc3\xa5 en butikk i Kristiansand._NEWLINE_DNT S\xc3\xb8r er blant de st\xc3\xb8rre medlemsforeningene i Den Norske Turistforening og har store deler av S\xc3\xb8rlandet som foreningens omr\xc3\xa5de. DNT S\xc3\xb8r tilbyr et enkelt, aktivt, allsidig og naturvennlig friluftsliv, og arbeider for sikring av friluftslivets natur- og kulturgrunnlag. Foreningen hadde 7144 medlemmer i 2015.'